ВЪПРОСИ И ОТГОВОРИ ПО ПРОЦЕДУРА 

№ BG161PO003-1.1.05 „Разработване на иновации от стартиращи предприятия"
ОТГОВОРИ НА ВЪПРОСИ № 50 и 51,  

ПОЛУЧЕНИ В ПЕРИОДА 17.06.2011 г. – 21.06.2011 г.
И ПУБЛИКУВАНИ НА 01.07.2011 г.
ВЪПРОС № 50 
Здравейте, 

Бих искала  да задам следния въпрос - под допустимите услуги в частта - "защита на интелектуалната собственост на национално и международно равнище и ползване на необходимата за това експертна помощ и конкретно услуги за извършване на проучвания от Патентно ведомство на Република България или от лицензиран представител по индустриална собственост, както и услуги за изготвяне на патентно досие, заявка за полезен модел или дизайн на национално и международно ниво, включително консултантски и юридически услуги, свързани с лицензиране и доходи от права върху индустриална собственост." става ясно че се включват разходи за консултации със специалист по индустриална собственост, но дали това предполага допустимост на разходи за такси за регистриране на полезен модел, като желанието на нашата фирма е полезният модел да е регистриран на само на територията на България, а на ЕС, тъй като има интерес и потенциал за реализиране на нашият продукт именно в страните от ЕС? 

Предварително Ви благодаря!

17.06.2011 г. (дата на постъпване на въпроса)

ОТГОВОР № 50  
Съгласно т. 2.3.1.2. „Специфични допустими разходи” от Насоките за кандидатстване по настоящата процедура сред допустимите за финансиране разходи са включени и разходите за такси за регистрация на патент, полезен модел или промишлен дизайн. Предвид това, допустим разход по процедурата се явява и разходът за регистрация на полезен модел на национално или международно равнище в зависимост от конкретния случай. 
ВЪПРОС № 51 

Въпроси по процедура BG161PO003-1.1.05 „Разработване на иновации от стартиращи предприятия"

1) Може ли една фирма, която е била с прекратена търговска дейност за няколко месеца да участва в настоящата процедура? (в момента е публикувано в Търговския регистър решение за продължаване на прекратено търговско дружество) 

2) Могат ли съдружниците на дружество-кандидат по настоящата процедура да бъдат наети като експерти за изпълнение на проекта ако имат необходимите квалификация и опит?

Благодаря
21.06.2011 г. (дата на постъпване на въпроса)

ОТГОВОР № 51  
1. По настоящата процедура за подбор на проекти не съществува ограничение относно възможността, кандидати с временно преустановена търговска дейност да могат да участват с проектно предложение, при положение че отговарят на всички условия, изисквания и критерии посочени в Насоките за кандидатстване по процедурата.

Съгласно общите критерии за допустимост, за да са допустими по настоящата процедура за подбор на проекти, кандидатите трябва да са еднолични търговци, търговски дружества или кооперации, регистрирани съгласнo Търговския закон или Закона за кооперациитe и то не по-рано от 3 (три) години преди датата на подаване на проектното предложение по процедурата. Когато регистрацията се извършва съгласно Търговския закон, целия фактически състав по регистрация следва да е приключил към датата на подаване на Формуляра за предварителен подбор, т.е. към тази дата дружеството да е вписано в Търговския регистър.
В контекста на специфичните критерии за недопустимост по отношение на предприятия в затруднение (по смисъла на Насоките на Общността относно държавната помощ за оздравяване и преструктуриране на фирми в затруднение, ОВ с244, 01.10.2004, стр.2) следва да се отчете доколко временното преустановяване на търговската дейност би довело до дефиниране на кандидата като предприятие в затруднение.
2. Съгласно Насоките за кандидатстване по процедурата, допустими преки разходи за възнаграждения са следните:

- Разходи за възнаграждение, включително за здравни и осигурителни вноски за сметка на работодателя на един експерт, нает на основен трудов договор и на пълен работен ден (8 работни часа), отговорен за икономическите дейности на предприятието, управлението и отчитането на проекта, позиционирането на бъдещия иновативен продукт, процес или услуга на пазара, намирането на потенциални инвеститори за внедряването на продукта, процеса или услугата и 
- Разходи за възнаграждения, включително за здравни и осигурителни вноски за сметка на работодателя на квалифициран персонал, необходим за изпълнението на дейностите, включени в проектното предложение, като са допустими разходите за 5-ма експерти, наети на трудов договор за минимум 4 работни часа на ден. Разходите за възнаграждения на квалифициран персонал са допустими само ако не надвишават 3 пъти праговете, определени в Минималния осигурителен доход по основни икономически дейности и квалификационни групи професии за годината на кандидатстване. Възнаграждението на експерти, наети за по-малко от 8 ч., следва да бъде пропорционално на това на експерти, наети за 8 ч.

В Раздел II, т. 6.1.1 от Формуляра за кандидатстване (Приложение А 2 към Насоките за кандидатстване), кандидатите следва задължително да включат информация за изискванията по отношение на образование, квалификация, професионален опит и функции (отговорности и задължения) на служителите, за които е предвидено изплащането на възнаграждения със средства по проекта.

В случай че са спазени горепосочените изисквания, Насоките за кандидатстване по процедурата не поставят ограничение относно назначаването на съдружник/ци в предприятието-кандидат като квалифициран персонал, необходим за изпълнение на дейностите включени в проектното предложение. 

